ያለ ደረሰኝ ሲሸጡ የተደረሰባቸው የሴራሚክ አከፋፋይ ድርጅቶች ተያዙ 
ሁለትየድርጅት ባለቤቶችን ጨምሮ አሥርግለሰቦች እጅ ከፍንጅ ተይዘዋልዓመታዊ ሽያጫቸው ከሦስት እስከ ሰባት ሚሊዮን ብር እንደሆነ ያሳወቁ አራት የሴራሚክ፣ የግራናይትና የባኞ ቤት የግንባታ ዕቃዎችን በሚሸጡ ከፍተኛ ግብር ከፋዮች ላይ ለአንድ ወር በተካሄደ ሥውር ጥናትና ክትትል፣ ያለ ደረሰኝ ይሸጡ እንደነበር ተገለጸ፡፡ የ100 ሺሕ ብር ግዥ በመፈጸም ከአዲስ አበባ ፖሊስ ኮሚሽን ጋር በተካሄደ ኦፕሬሽን፣ አራቱ አከፋፋዮች ያለ ደረሰኝ ግብይት ሲፈጽሙ ተደርሶባቸው መያዛቸውን የአዲስ አበባ ከተማ ገቢዎች ባለሥልጣን ይፋ አድርጓል። የባለሥልጣኑ የታክስ ሕግ  ማስከበር ዘርፍ ምክትል ዳይሬክተር አቶ ታምራት ንጉሤ ለጋዜጠኞች በሰጡት መግለጫ መሠረት፣ ‹‹አብ ሥራ ሴራሚክ››፣ ‹‹ልዩ አጨራረስ››፣  ‹‹ሳባ ግራናይትና ሴራሚክስ››፣ እንዲሁም ‹‹ፎዚያ ሴራሚክስ›› የተባሉ አስመጪና አከፋፋይ የንግድ ድርጅቶች ያለ ደረሰኝ  ግብይት ሲፈጽሙ እጅ ከፍንጅ ተይዘዋል። በዚህም መሠረት ከአራቱ ድርጅቶች ሁለቱ ባለቤቶችና ስምንት የሽያጭ ሠራተኞች በቁጥጥር ሥር መዋላቸውን አቶ ታምራት ይፋ አድርገው፣ ባልተያዙት ላይም የወንጀል ምርመራ በመጀመሩ በፖሊስ ክትትል ሊያዙ እንደሚችሉ ገልጸዋል።  ከዚህ ቀደም በተመሳሳይ ኦፕሬሽን ዓመታዊ ሽያጫቸው ከ70 ሚሊዮን ብር በላይ የሆኑ ሦስት የብረታ ብረት ነጋዴዎች፣ ተክለ ሃይማኖት አካባቢ ያለ ደረሰኝ ሲሸጡ ተደርሶባቸው እጅ ከፍንጅ መያዛቸውን አቶ ታምራት አስታውሰዋል። ያለ ደረሰኝ በሚደረግ ግብይት በሚፈጸም የታክስና የገቢ ማጭበርበር፣ በአስተዳደራዊና በወንጀል ድርጊቶች እንደሚያስቀጣ በሕግ ተደንግጓል። በዚህም መሠረት ለእያንዳንዱ ያለ ደረሰኝ ለተፈጸመ ግብይት 50 ሺሕ ብር አስተዳደራዊ ቅጣት ሲጣል፣ በፍርድ ቤት በሚረጋገጥ ወንጀል ደግሞ የ25 ሺሕ ብር ቅጣት ብሎም ከሦስት እስከ አምስት ዓመታት በሚደርስ ጊዜ የእስራት ቅጣት ያስከትላል። በዘጠኝ ወራት ውስጥ ብቻ ተፅዕኖ በሚያሳድሩ ግብር ከፋዮች ላይ በተደረገ የመስክ ቁጥጥር፣ 1,439 ግብር ከፋዮች ያለ ደረሰኝ ግብይት ሲፈጽሙ እንደተደረሰባቸው፣ በዚህም ሳቢያ 71.5 ሚሊዮን ብር አስተዳደራዊ ቅጣት እንደተጣለባቸው አቶ ታምራት አስታውቀዋል።